Source: http://www.europarl.europa.eu/sides/getDoc.do?type=TA&reference=P6-TA-2007-0218&language=MT&ring=B6-2007-0221
Timestamp: 2013-12-04 22:42:48+00:00
Document Index: 1591478

Matched Legal Cases: ['qorti ', 'Qorti ', 'qorti ', 'qorti ', 'Qorti ', 'qorti ', 'Qorti ']

Testi adottati - Il-Ħamis, 24 ta' Mejju 2007 - Id-drittijiet tal-bniedem fis-Sudan - P6_TA(2007)0218
Id-drittijiet tal-bniedem fis-Sudan P6_TA(2007)0218B6-0208, 0210, 0211, 0221, 0225 u 0228/2007
Riżoluzzjoni tal-Parlament Ewropew ta' l-24 ta' Mejju 2007 dwar id-drittijiet tal-bniedem fis-Sudan Il-Parlament Ewropew
A. billi l-qorti kriminali fil-provinċja tal-Managil, l-istat ta' Gazira, Sudan ċentrali, mmexxija mill-imħallef Hatim Abdurrahman Mohamed Hasan ikkundannat lil Sadia Idries Fadul (mara ta' 22 sena mill-grupp etniku ta' Fur, Darfur) u Amouna Abdallah Daldoum (mara ta' 23 sena mill-grupp etniku ta' Tama, Darfur) fit-13 ta' Frar 2007 u fis-6 ta' Marzu 2007 rispettivament għall-mewt bit-tħaġġir talli wettqu adulterju,
B. billi t-tħaġġir huwa kastig krudili u inuman u billi l-kastig aħrax ta' l-adulterju jikser id-drittijiet bażiċi tal-bniedem u l-obbligi internazzjonali li s-Sudan issottoskriva għalihom;
C. billi Sadia Idries Fadul u Amouna Abdallah Daldoum appellaw kontra s-senteneza;
D. billi, skond ittra mibgħuta mill-Ambaxxata tar-Repubblika tas-Sudan fi Brussell, il-Qorti annullat is-sentenzi għall-mewt minħabba li Sadia Idries Fadul u Amouna Abdallah Daldoum ma ġewx ipprovduti 'bl-assistenza legali neċessarja' matul il-ġuri u l-qorti kriminali se tirrevedi l-każ 'fid-dawl tal-kummenti legali tal-qorti ta' l-appell',
E. billi fit-3 ta' Mejju 2007 l-Qorti Kriminali ta' Nyala fin-nofsinhar tad-Darfur ikkundannat lil Abdelrhman Zakaria Mohamed u lil Ahmed Abdullah Suleiman, it-tnejn irġiel ta' l-età ta' 16-il sena, għall-mewt bil-forka minħabba inġurji intenzjonali u serq,
F. billi s-Sudan irratifika l-Konvenzjoni tan-NU dwar id-Drittijiet tat-Tfal, li skond din il-gvern impenja ruħu biex ma jwettaqx eżekuzzjonijiet ta' kwalunkwe persuna taħt it-18-il sena,
G. billi l-Gvern Sudaniż huwa firmatarju tal-Ftehima ta' Sħubija bejn il-membri tal-Gruppi ta' l-Istati Afrikani, tal-Karibew u tal-Paċifiku, minn naħa l-waħda, u l-Komunità Ewropea u l-Istati Membri tagħha minn naħa l-oħra, iffirmata f'Cotonou fit-23 ta' Ġunju 2000(1)
(Ftehima ta' Cotonou) u l-koperazzjoni ta' l-UE mal-pajjizi ta' l-ACP hija bbażata fuq ir-rispett għad-drittijiet tal-bniedem, il-principji demokratiċi u l-istat tad-dritt,
H. billi r-Repubblika tas-Sudan hija firmatarja għall-klawżola tad-drittijiet tal-bniedem tal-Ftehima ta' Cotonou u għall-Patt Internazzjonali dwar id-Drittijiet Ċivili u Politiċi,
I. billi l-Karta Afrikana dwar id-Drittijiet tal-Bniedem u tal-Popli, ratifikata mir-Repubblika tas-Sudan, tinkludi dispożizzjonijiet għall-protezzjoni tad-dritt għall-ħajja u l-projbizzjoni ta' tortura u kastigi u trattamenti krudili, inumani jew degradanti, iżda billi l-piena tal-mewt, is-swat bil-frosta, l-amputazzjoni u kastigi korporali oħra għadhom qed jitwettqu għal numru ta' reati kriminali:
J. billi fl-14 ta' Marzu 2007 il-Kummissjoni ħabbret EUR 45 miljun addizzjonali f'għajnuna umanitarja għas-Sudan (għal total ta' EUR 85 miljun għall-2007 s'issa), u dan juri l-impenn ta' l-UE għan-nies tas-Sudan,
1. Jilqa' b'sodisfazzjon l-annullament tas-sentenzi tal-mewt - jekk dawn fil-fatt jiġu kkonfermati mill-qorti nnifisha -u jistieden lill-Gvern Sudaniż biex jiggarantixxi l-integrità fiżika u psikoloġika ta' Sadia Idriss Fadul u ta' Amouna Abdallah Daldoum;
2. Jistieden lill-Gvern Sudaniż biex ineħħi s-sentenzi tal-mewt kontra Abdelrhman Zakaria Mohamed u Ahmed Abdullah Suleiman u biex jiggarantixxi l-integrità fiżika u psikoloġika tagħhom;
3. Ifakkar bil-qawwa lill-Gvern tas-Sudan li l-użu tal-piena tal-mewt kontra delinkwenti minorenni huwa pprojbit skond il-liġi internazzjonali;
4. Jistieden lill-Kunsill, lill-Kummissjoni u lill-Istati Membri sabiex:
jikkundannaw l-użu tal-piena tal-mewt, is-swat bil-frosta u kastig korporali, krudili jew degradanti oħra, biex jippromwovu d-dritt għall-ħajja u l-projbizzjoni ta' tortura u ta' kastigi u trattamenti krudili, inumani jew degradanti u biex jippromwovu d-drittijiet tan-nisa fir-relazzjonijiet tagħhom ma' l-awtoritajiet Sudaniżi, inkluż id-dritt tan-nisa u tal-bniet biex ikunu ħielsa mid-diskriminazzjoni u mill-vjolenza, b'konformità ma' l-istandards u l-liġijiet internazzjonali; u
jippromwovu r-rispett għad-drittijiet tal-bniedem u l-libertajiet fundamentali fir-relazzjonijiet tagħhom ma' l-awtoritajiet Sudaniżi, inkluża konformità mal-liġijiet nazzjonali u ma' l-istandards internazzjonali tad-drittijiet tal-bniedem, bħall-Patt Internazzjonali dwar id-Drittijiet Ċivili u Politiċi, li s-Sudan ilu Stat Imsieħeb fih sa mill-1986, il-Konvenzjoni tan-NU dwar id-Drittijiet tat-Tfal, li s-Sudan ilu Stat Imsieħeb fih sa mill-1990, u l-klawżola tad-drittijiet tal-bniedem ta' l-Artikolu 96 (il-klawżola tad-drittijiet tal-bniedem) tal-Ftehima ta' Cotonou, li l-gvern Sudaniż iffirma fl-2005;
5. Jistieden lill-Gvern tas-Sudan biex jirrevedi s-sistema ġudizzjarja tiegħu skond dan u biex jirratifika t-Tieni Protokoll Fakultattiv għall-Patt Internazzjonali dwar id-Drittijiet Ċivili u Politiċi, li għandu l-Għan li Jabolixxi l-Piena tal-Mewt;
6. Jistieden lill-Gvern tas-Sudan biex jaderixxi mal-Protokoll tal-Karta Afrikana dwar id-Drittijiet tal-Bniedem u tal-Popli dwar id-Drittijiet tan-Nisa fl-Afrika, u kif ukoll mal-Protokoll tal-Qorti tal-Ġustizzja ta' l-Unjoni Afrikana, li t-tnejn li huma ġew adottati f'Maputo, il-Możambik fil-11 ta' Lulju 2003;
7. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u l-parlamenti ta' l-Istati Membri ta' l-ACP-UE u lill-Assemblea Parlamentari Konġunta, lis-Segretarji Ġenerali tan-Nazzjonijiet Uniti u l-Unjoni Afrikana, u lill-Gvern tas-Sudan.
(1) ĠU L 317, 15.12.2000, p.3.